MSN หายไปไหน?
หลายปีก่อนตอนที่เรายังไม่มี Smart phone สิ่งแรกที่เรากลับบ้านไปเปิดคืออะไร ไอคอนรูปคนเขียวฟ้าในคอมพิวเตอร์ นั่นก็คือ MSN Messenger แล้วทุกวันนี้ MSN หายไปไหน  ลงทุนแมนจะเล่าให้ฟัง
18 เม.ย. 2561

MSN หายไปไหน? / โดยลงทุนแมน
หลายปีก่อนตอนที่เรายังไม่มี Smart phone
สิ่งแรกที่เรากลับบ้านไปเปิดคืออะไร
ไอคอนรูปคนเขียวฟ้าในคอมพิวเตอร์
นั่นก็คือ MSN Messenger
แล้วทุกวันนี้ MSN หายไปไหน
ลงทุนแมนจะเล่าให้ฟัง
ย้อนกลับไปเมื่อปี 1999
สมัยก่อนเรายังมีโปรแกรมที่ติดต่อสื่อสารกันในคอมพิวเตอร์ไม่ค่อยเยอะ
IRC, PIRCH, ICQ เป็นโปรแกรมแช็ตรุ่นแรกๆ ในคอมพิวเตอร์ที่คนไทยรู้จักกัน
แต่สำหรับประเทศสหรัฐอเมริกา
AIM เป็นโปรแกรมแช็ตที่ได้รับความนิยมซึ่งพัฒนาโดย บริษัท AOL (America Online) ที่มีผู้ใช้เป็นจำนวนมากและเสียงตอบรับค่อนข้างดี
เมื่อเห็นอย่างนี้แล้ว Microsoft จึงสนใจเข้ามาแข่งขันในตลาดนี้ด้วย
สิ่งที่ Microsoft ทำต่อมาก็คือการเปิดตัว MSN Messenger ที่มีลักษณะคล้ายกับ AIM ของ AOL
แต่ที่แสบกว่านั้นคือการที่ MSN Messenger รุ่นเปิดตัวจะมีระบบช่วยเหลือให้ผู้ที่ใช้บริการ AIM เข้าใช้งานได้ง่ายขึ้น
ในเวลาไม่กี่เดือนถัดมา Microsoft จึงเปิดตัว MSN Messenger 2.0 ซึ่งสามารถเปลี่ยนสีในหน้าต่างแช็ตได้
โดยในเวอร์ชันนี้ Micorsoft จะแอบติด software นี้ไปกับ Window ME ซึ่งเป็นระบบปฏิบัติการล่าสุดของ Window ในสมัยนั้น
ซึ่งนี่ก็เป็นกลยุทธ์หนึ่งของ Microsoft ที่ถือว่าตัวเองมีไพ่ที่เหนือกว่าคือระบบปฏิบัติการ Windows ซึ่งทุกคนจำเป็นต้องใช้
ปีถัดมา Microsoft ออก MSN Messenger 3.0 ซึ่งในรุ่นนี้สามารถโอนไฟล์ระหว่างคอมพิวเตอร์ได้
หลังจากนั้นก็มีเวอร์ชันถัดมามากมายซึ่งเพิ่มลูกเล่นต่างๆ เข้ามาเรื่อยๆ ตามเวอร์ชันที่อัปเดตใหม่
เช่น การที่เราฟังเพลงแล้วมีชื่อเพลงอยู่ข้างหลังชื่อ User ที่ยาวๆ ของเรา เพื่อแบ่งปันเพื่อนๆ ว่าเราฟังอะไรอยู่
การปรับแต่งพื้นหลัง Emoticon และรูป Avatar ของ User เรา
Avatar ก็คือรูปเวลาที่เราตั้ง online, away, busy หรือ offline ที่เราน่าจะเคยเห็นเพื่อนบางคนของเราขึ้น status busy ตลอดเวลา
สติ๊กเกอร์ Wink และระบบ Nudge ที่เขย่าเรียกเพื่อนได้ ซึ่งในหลายๆ ครั้งที่เราโดนเขย่าจนต้องปิดเสียงกันเลยทีเดียว
ในยุคหลังๆ ของ MSN ที่เรานิยมกันมากที่สุด ก็น่าจะเป็นการที่เราสามารถเล่นเกมผ่าน MSN รวมถึงการเชื่อมต่อไปยัง Webcam ได้ด้วย
ซึ่งยอดผู้ใช้ของ MSN มีจำนวนเพิ่มมากขึ้นเรื่อยๆ ตั้งแต่มีการเปิดใช้มาเมื่อปี 1999
จนกระทั่ง..
ในปี 2009 เกิดจากการเข้ามาของ Mobile Chat ตั้งแต่การที่มี WhatsApp, BlackBerry และ Facebook Messenger
ทำให้ทาง Microsoft เองต้องหันมาพัฒนาแอปพลิเคชันเพื่อนำ MSN Messenger จากในคอมพิวเตอร์เข้าสู่มือถือ
ปรากฏว่ายอดผู้ใช้ของ MSN ไม่ได้ไปในทิศทางที่ดีตามที่คาดหวัง
ไม่เพียงแต่ MSN Messenger ที่ได้รับผลกระทบเท่านั้น
AIM ซึ่งเป็นคู่แข่งกันมาตลอดยังมียอดผู้ใช้ที่ลดลงอย่างรวดเร็ว จนในปี 2011 ยอดผู้ใช้ของ AIM เหลือเพียง 0.73% ของส่วนแบ่งตลาดทั้งหมด
Microsoft จึงเริ่มที่จะทำอะไรสักอย่างเพื่อที่จะรักษาส่วนแบ่งตลาดนี้ไว้
ในปี 2011 Microsoft ประกาศซื้อ Skype ซึ่งขณะนั้น Skype เองก็มียอดผู้ใช้ที่มากกว่า MSN Messenger แล้ว
หลายๆ คนอาจจะสงสัยว่า Skype ที่พึ่งเกิดมาได้ไม่นานกลับแซง MSN ไปได้อย่างไร
Skype มีการเปิดให้เชื่อมต่อจาก Facebook Messenger จึงทำให้ผู้ใช้มีการเพิ่มขึ้นอย่างรวดเร็ว
เมื่อเห็นแบบนี้แล้ว Microsoft จึงปรับแนวคิดของตัวเองเป็นการเน้นการเชื่อมต่อกับ Mobile Chat อื่นๆ แทนการที่จะมาทำในลักษณะแข่งขันโดยตรง
ในปลายปี 2012 Microsoft ประกาศที่จะรวม MSN Messenger และ Skype เข้าด้วยกันโดยสามารถเข้าใช้ Skype ได้ด้วย Microsoft Account ซึ่งเป็นบัญชีเดียวกันกับที่เคยเข้าใช้ MSN Messenger
และในที่สุด ตำนาน MSN ก็ได้จบลง..
ในต้นปี 2013 Microsoft ได้ประกาศปิดตัว MSN Messenger อย่างเป็นทางการ โดยให้ผู้ใช้ย้ายจาก MSN Messenger ไปยัง Skype ทั้งหมด..
----------------------
<ad> โหลด MSN ไม่ได้แล้ว แต่ยังโหลดลงทุนแมนได้อยู่นะ ติดตามได้ที่ 
, 
, 
, 
, 
โดยค้นหา ไอดีชื่อ longtunman ในแพลตฟอร์มนั้น
----------------------
Reference
-
-
-
-
-